Prezidentimizga «Xavfsiz turizm» loyihasi taqdim etildi

14.10.2017
Turizm mamlakatimiz iqtisodiyotini rivojlantirish, yangi ish oʻrinlari yaratishda muhim yoʻnalishlardan hisoblanadi. Bugun mamlakatimizning barcha hududlarida sayyohlik sohasida istiqbolli loyihalar amalga oshirilmoqda. Davlatimiz rahbarining 2016-yil 2-dekabrdagi “O‘zbekiston Respublikasining turizm sohasini jadal rivojlantirishni ta’minlash chora-tadbirlari toʻgʻrisida”gi farmoni bu borada muhim omil boʻlmoqda.
Prezidentimiz joriy yilning yanvar oyida Xorazm viloyatiga tashrifi davomida viloyatning turizm borasidagi imkoniyatlarini toʻliq ishga solish, yangi yoʻnalishlar tashkil etish va ularni jahon bozorlarida targʻib qilish, mehmonxonalar va transport infratuzilmasini rivojlantirish zarurligini alohida ta’kidlagan edi.
Turizm sohasida faoliyat yuritayotgan tadbirkorlar bilan suhbatda tarmoqda xalqaro hamkorlikni kengaytirish orqali xorijlik sayyohlarni koʻproq jalb qilish, xizmat koʻrsatish sifatini yuksaltirish, soha uchun yetuk mutaxassislar tayyorlash va ularning malakasini oshirish, suvenir ishlab chiqaradigan korxonalarni koʻpaytirish boʻyicha mutasaddilarga tegishli topshiriqlar bergan edi.
Shavkat Mirziyoyevga ushbu topshiriqlarning ijrosi boʻyicha ma’lumotlar berildi viloyatga xorijlik va mahalliy sayyohlarni jalb qilish, hududning turizm salohiyatini yanada rivojlantirish loyihalari taqdim qilindi.
Yangi sayyohlik yoʻnalishlarini ochish, yangi mahsulotlar ishlab chiqarish boʻyicha qilinayotgan ishlar, 2018-yilda kelishi kutilayotgan sayyohlar oqimi haqida ma’lumotlar berildi.
Turizm rivojlangan mamlakatlarda «xavfsiz turizm» atamasi qoʻllanilmoqda. «Xavfsiz turizm» loyihasi yurtimizga kelgan sayyohlar va mehmonlarning xavfsizligini taminlash, ular uchun zamonaviy sharoitlar yaratish chora-tadbirlarini koʻzda tutadi.
Prezidentimiz viloyatda «Xavfsiz turizm» konsepsiyasini amalga oshirish loyihasi bilan ham tanishdi. Unda turizm infratuzilma ob’ektlarini videokuzatuv moslamalari bilan jihozlash, turizm sohasida xizmat koʻrsatuvchi va sayyohatchilarning xavfsizligini ta’minlovchi davlat va nodavlat ob’ektlarini yagona axborot-kommunikatsiya tizimiga ulash, viloyat hududiga tashrif buyuruvchi sayyohlar boʻyicha ma’lumotlar ba’zasini shakllantirish kabi chora-tadbirlar oʻrin olgan.